Налшыкдэсхэм къыхуащIа тыгъэ
«Урысейм и театрхэр — Кавказ Ищхъэрэм» Iуэху яублам щыщу, ЩоджэнцIыкIу Алий и цIэр зезыхьэ Къэбэрдей къэрал драмэ театрым щагъэлъэгъуащ Тургенев Иван и «Дворянское гнездо» романым къытращIыкIа спектаклыр.
Фестивалыр Лъэпкъхэм я къэрал театрым къызэригъэпэщащ, УФ-м и Президентым и Администрацэр, УФ-м ЩэнхабзэмкIэ и министерствэр и дэIэпыкъуэгъуу. Къыхэгъэщыпхъэщ, Налшык нэмыщI, спектаклыр Мэхъэчкъалэ, Владикавказ, Назрань, Черкесск, Грознэ къалэхэм зэрыщагъэлъагъуэр.
1856 — 1858 гъэхэм Тургенев Иван итха «Дворянское гнездо» романыр 1959 гъэм япэу «Современник» журналым къытрадзауэ щытащ. ЗэрыжаIэмкIэ, абы лIыхъужь нэхъыщхьэу хэт Лаврецкий Федор и хьэл-щэнхэм зыкъомкIэ тохуэ а ролыр зыгъэзащIэ, «Утомленные солнцем-2», «Вербное воскресение» фильмхэм, «Бригада» телесериалым, режиссер цIэрыIуэхэм ягъэува иджырей фильм 40-м нэблагъэм хэт Дюжев Дмитрий.
Урыс классикэм дихьэххэм хуабжьу ягу ирихьащ Чехов Александр и цIэр зэрихьэу Москва дэт Художественнэ театрым (МХТ) и артистхэм я джэгукIэр. Актерхэм я фэилъхьэгъуэхэр, жаIа романсхэр гукъинэжт.
Спектаклыр зыгъэувар УФ-м щIыхь зиIэ и артисткэ, режиссер Брусникинэ Маринэщ. Лизэ и ролыр Гладких Янэ егъэзащIэ, Гуляевэ Нинэ — Марфэ, Егоровэ Наталье — Марье, Брусникин Дмитрий — Леммэ, Гладковэ-Глинкэ Ксение — Варварэ, Чекмазов Эдуард — Михалевич, Хованская Аленэ — Беленицынэ, Пресман Дмитрий — Беленицын, Тимофеев Владимир — Гедеоновский, Левкин Павел — Паншин, Лемешкэ Еленэ — Наста-сье.
Театрыр фIыуэ зылъагъу налшыкдэсхэм спектаклыр щIэщыгъуэ зэращыхъуар наIуэу актерхэм Iэгуауэшхуэ хуаIэтащ. Кулиев Къайсын и цIэр зезыхьэ Балъкъэр драмэ театрым и унафэщI Жангуразов Мэжид актерхэм фIыщIэ яхуищIри, удз гъэгъахэр яритащ.
Къыхэгъэщыпхъэщ «Урысейм и театрхэр — Кавказ Ищхъэрэм» жаIэу кърахьэжьа Iуэхум театр гъуазджэм зиужьынымкIэ мыхьэнэшхуэ зэриIэр.
БЖЬЫХЬЭЛI Розэ.
Сурэтхэр КАЮДИН Евгений трихащ.
